
ΘΕΜΑ: Τεχνικές και λειτουργικές δυσχέρειες στην εφαρμογή της εγκυκλίου και στη διαδικασία για την υποχρεωτική καταχώρηση αποτελεσμάτων στο Ψηφιακό Αποθετήριο – Αίτημα παράτασης και διαβούλευσης  της εγκυκλίου.

Κε  Διοικητά, Κυρίες και Κύριοι,

Σήμερα 31-7-26  μας κοινοποιήσατε την από, 29/07/2026  και Αρ. Πρωτ.: ΔΒ2Β/464 /οικ.18441 εγκύκλιό σας με θέμα:  «Έναρξη υποχρεωτικότητας καταχώρησης των αποτελεσμάτων Διαγνωστικών Εργαστηριακών Εξετάσεων στο Ψηφιακό Αποθετήριο».

Σε αυτή την εγκύκλιο μεταξύ άλλων αναφέρετε: «Ειδικότερα, ενημερώνουμε τους ιδιώτες παρόχους κατηγορίας Διαγνωστικά Κέντρα και Ιδιωτικές Κλινικές ότι από 01/09/2026 καθίσταται υποχρεωτική η καταχώρηση των αποτελεσμάτων στο Ψηφιακό Αποθετήριο, ως προϋπόθεση αποζημίωσης των διενεργούμενων εξετάσεων »…

Έως εδώ τα πράγματα φαίνονται ομαλά καθώς η πλειονότητα των Διαγνωστικών εργαστηρίων έχει συμμορφωθεί και καταχωρεί τα αποτελέσματα στο ψηφιακό αποθετήριο.

Όμως,  φαίνεται ότι η κατάσταση φαίνεται ότι είναι τελείως διαφορετική.
Σύμφωνα με την πληροφόρηση που έχουμε από τους Τεχνικούς μας επί της Πληροφορικής, η σημερινή διαδικασία καταχώρησης των αποτελεσμάτων μας στην ΗΔΥΚΑ, ΔΕΝ επαρκεί για τον έλεγχο αυτών από τον ΕΟΠΥΥ.

Για να μπορέσει ο ΕΟΠΥΥ να λάβει γνώση για το αποτέλεσμα κάθε εξέτασης ξεχωριστά και να το αντιστοιχίσει με την εξόφληση της εξέτασης, πρέπει να εφαρμοστούν τα παρακάτω:

Σύμφωνα, πάντα, με τους τεχνικού μας,  η ΗΔΥΚΑ, έχει εγκαταστήσει στο πρόγραμμά της  μία διεθνή κωδικοποίηση εξετάσεων «το σύστημα LOINC (Logical Observation Identifiers Names and Codes)  » η οποία περιλαμβάνει περί τους 103480 κωδικούς εξετάσεων.
Δεν πρόκειται για 103480  διαφορετικές εξετάσεις, αλλά συνήθως μία εξέταση προσδιορίζεται από διαφορετικούς κωδικούς ανάλογα με τις παραμέτρους που αναφέρονται σε αυτήν.
Π.χ. ένα σάκχαρο μπορεί να προσδιορίζεται από 20 διαφορετικούς κωδικούς στο σύστημα LOINC,  ανάλογα: … με τον χρόνο λήψης, την προέλευση, την μεθοδολογία, τις μονάδες κλπ.

Το κάθε Διαγνωστικό εργαστήριο για τις περίπου 2000 εξετάσεις που αποζημιώνει ο ΕΟΠΥΥ, έχει δημιουργήσει στο ηλεκτρονικό του πρόγραμμα  γύρω στους 5000 με 6000 κωδικούς που είναι απαραίτητοι για την χρηστική διαχείριση των εξετάσεών του, λαμβάνοντας υπόψιν ότι εξετάσεις πολυπαραμετρικές όπως η Γενική Αίματος πρέπει να αποκτήσει κωδικοποίηση σε κάθε επιμέρους παράμετρο.

Εδώ λοιπόν  ο Γιατρός, και μόνο αυτός, (ΟΧΙ ο Τεχνικός του, διότι δεν γνωρίζει τα περί της ιατρικής…)  με κάποια διαδικασία που θα του υποδείξει ο Τεχνικός του, θα κληθεί να επιλέξει ανάμεσα από τους 103480 κωδικούς εξετάσεων της ΗΔΥΚΑ, τους κατάλληλους και να τους αντιστοιχίσει με τους ανάλογους δικούς του κωδικούς εξετάσεων!!!

Αυτή η διαδικασία εκτός από τον τεράστιο χρόνο που χρειάζεται,  προκειμένου ο Γιατρός να προσδιορίσει τους κωδικούς των δικών του εξετάσεων τους οποίους να αντιστοιχίσει επακριβώς  με τους  ορθά επιλεγμένους (ανάμεσα από 103480) κωδικούς  του συστήματος LOINC, απαιτείται  και ένα εξ’ ίσου μεγάλο χρονικό περιθώριο για τον έλεγχο προσαρμογής της ομαλής διασύνδεσης και λειτουργικότητας.

Όπως καταλαβαίνετε εάν όντως ισχύουν  αυτά που μας ενημέρωσαν οι Ειδικοί μας, το χρονικό όριο του ενός μηνός (και μάλιστα του Αυγούστου όπου όλα είναι κλειστά…)  για την εφαρμογή των διαδικασιών καταχώρησης – ελέγχου  - και περικοπών εξετάσεων είναι απλά…. ΟΥΤΟΠΙΑ…
              
Παρακαλούμε λοιπόν  (πάντα εφ’ όσον είναι ορθή η ενημέρωσή μας),   να αναβάλετε  την  εφαρμογή της συγκεκριμένης εγκυκλίου και να ορίσετε μία ομάδα εργασίας από τον ΕΟΠΥΥ, την ΗΔΥΚΑ και εκπροσώπους των Εργαστηριακών Γιατρών  (από τις Ενώσεις και τους ΙΣ)  προκειμένου να μελετήσει και να εισηγηθεί τις προσφορότερες διαδικασίες (χρονικές και τεχνικές) προκειμένου να υπάρξει ομαλή και λειτουργική εφαρμογή του ψηφιακού αποθετηρίου. 

Για το ΔΣ

